KOMMISSIONENS AFGØRELSE af 21. april 1997 om Eurostats rolle ved udarbejdelse af EF-statistikker (97/281/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 155, og

ud fra følgende betragtninger:

I henhold til Rådets forordning (EF) nr. 322/97 af 17. februar 1997 om EF-statistikker (1), i det følgende benævnt »grundforordningen«, pålægges der den EF-myndighed, der beskæftiger sig med udarbejdelsen af EF-statistikker, visse opgaver og forpligtelser;

i grundforordningens artikel 2 defineres »EF-myndigheden« i forordningens forstand som »den tjenestegren i Kommissionen, der af Kommissionen har fået til opgave at udarbejde EF-statistikker (Eurostat)«;

i forbindelse med gennemførelsen af grundforordningen er det nødvendigt med en nøjere definition af Eurostats rolle ved udarbejdelse af EF-statistikker;

Eurostat skal kunne arbejde i overensstemmelse med principperne om upartiskhed, pålidelighed, relevans, omkostningseffektivitet, statistisk fortrolighed samt gennemsigtighed;

for at sikre, at EF-statistikkerne kan udarbejdes, samt at de er sammenhængende og sammenlignelige, er det nødvendigt at fastslå betydningen af proceduren for samarbejdet mellem og koordineringen af virksomheden i de tjenestegrene i Kommissionen, som deltager i udarbejdelsen af sådanne oplysninger på fællesskabsplan;

i forbindelse med gennemførelsen af grundforordningen er det nødvendigt at sikre, at de fortrolige data, som de nationale myndigheder og EF-myndighederne indsamler med henblik på udarbejdelse af EF-statistikker, beskyttes;

gennemførelsen af grundforordningen kræver, at formidlingen foretages af de nationale myndigheder og EF-myndighederne -

TRUFFET FØLGENDE AFGØRELSE:

Artikel 1

Formål

Formålet med denne afgørelse er at gennemføre forordning (EF) nr. 322/97 (grundforordningen) i Kommissionens interne organisation og specielt at definere den rolle og det ansvar, der påhviler De Europæiske Fællesskabers Statistiske Kontor (Eurostat) i forbindelse med udviklingen af opgaverne for den EF-myndighed, der skal udarbejde EF-statistikker, og af de principper, der er defineret i grundforordningens artikel 10.

Artikel 2

Eurostat

Eurostat er den EF-myndighed, der er defineret i grundforordningens artikel 2, fjerde led.

Eurostat er en tjenestegren under Kommissionen og ledes af en generaldirektør.

Artikel 3

Principper

Eurostat udfører sine opgaver i overensstemmelse med principperne om upartiskhed, pålidelighed, relevans, omkostningseffektivitet, statistisk fortrolighed samt gennemsigtighed som defineret i grundforordningens artikel 10.

Artikel 4

Eurostats opgaver

Inden for Kommissionen er Eurostat i samarbejde med Styringsudvalget for Statistisk Information (2) ansvarlig for gennemførelsen af EF's statistiske program, særlig for:

a) udviklingen af et sæt normer og metoder, der gør det muligt at udarbejde upartiske, pålidelige, relevante og omkostningseffektive statistikker i hele EF

b) i overensstemmelse med de formidlingsprincipper som er fastsat i grundforordningens artikel 11 at give EF-organerne, medlemsstaternes regeringer, arbejdsmarkedets parter, økonomiske aktører, akademiske kredse og offentligheden i almindelighed adgang til EF-statistikkerne med henblik på udformning, gennemførelse, overvågning og evaluering af EF's politikker.

Eurostat skal med henblik herpå:

a) forske i og videreudvikle statistisk metodologi og teknologi

b) forberede, videreudvikle og fremme medlemsstaternes anvendelse af statistiske standarder på EF-niveau for at forbedre sammenligneligheden af EF-statistikkerne samt omkostningseffektiviteten ved udarbejdelsen heraf

c) rådgive og hjælpe medlemsstaterne i statistiske spørgsmål

d) udarbejde statistiske oplysninger på grundlag af fyldestgørende data, foretage analyser og give tekniske forklaringer for at undgå fejlagtig fortolkning eller analyse

e) fra de nationale statistikmyndigheder indsamle de statistikker og fra internationale organisationers sekretariater indsamle de data, som EF har behov for til statistiske formål

f) styrke samarbejdsprocessen med og mellem nationale statistiske myndigheder gennem gensidig udveksling af eksperter, deltagelse i statistiske aktiviteter og udvikling af uddannelsessystemer

g) samarbejde med internationale organisationer og tredjelande for at fremme sammenligneligheden af EF-statistikker med statistikker udarbejdet under andre statistiske systemer og, hvor det er hensigtsmæssigt, bistå tredjelande med at forbedre deres statistiske systemer

h) højne det statistiske videns- og færdighedsniveau hos det personale i Kommissionen, der arbejder med EF-statistikker.

Artikel 5

Teknisk autonomi

Eurostat har inden for sit kompetenceområde til opgave at udvælge de videnskabelige teknikker, definitioner og metodologier, der er bedst egnede til at opfylde de principper og mål, der er fastsat i grundforordningen.

Artikel 6

Andre kommissionstjenestegrenes deltagelse i udarbejdelsen af EF-statistikker

Kommissionen kan beslutte, at andre tjenestegrene end Eurostat deltager i udarbejdelsen af EF-statistikker samt i hvilke aktiviteter og i hvilket omfang.

Artikel 7

Ansvar for koordinering og samarbejde

Inden for Kommissionen og bistået af Styringsudvalget for Statistisk Information i overensstemmelse med Kommissionens afgørelser af 28. februar 1990 om koordineringen af det statistiske arbejde og Eurostats rolle (3) og af 29. februar 1996 om forbedring af det statistiske arbejde i Kommissionen (4):

a) koordinerer Eurostat alle statistiske aktiviteter med hensyn til forberedelse og gennemførelse af EF's opgaver inden for statistik

b) sikrer Eurostat et passende samarbejde med andre relevante EF-organer.

Artikel 8

EF's statistiske program

I overensstemmelse med bestemmelserne i grundforordningens kapitel I og II fastlægges samtlige aktiviteter, som Kommissionens tjenestegrene udfører med hensyn til EF-statistikker i EF's statistiske program.

Artikel 9

Anvendelse af fortrolige data

Data, der anses som fortrolige i henhold til grundforordningens artikel 13, er i henhold til artiklerne i grundforordningens kapitel V i Kommissionen kun tilgængelige for Eurostats tjenestemænd, andre ansatte i Eurostat samt andre fysiske personer, der arbejder i Eurostats lokaler i henhold til kontrakt, og må kun anvendes af disse til de formål, der er defineret i grundforordningen.

Artikel 10

Adgang til administrative data og anvendelsen af disse data

I overensstemmelse med grundforordningens artikel 16 har Eurostat adgang til alle administrative datakilder i Kommissionens tjenestegrene i det omfang, disse data er nødvendige for udarbejdelsen af EF-statistikker.

Artikel 11

Formidling

Eurostat sikrer, at EF-statistikker samt de tekniske forklaringer, som er nødvendige med henblik på anvendelsen af dem, formidles således, at adgangen til EF's statistiske oplysninger er enkel og upartisk i hele Fællesskabet.

Udfærdiget i Bruxelles, den 21. april 1997.

På Kommissionens vegne

Yves-Thibault DE SILGUY

Medlem af Kommissionen

(1) EFT nr. L 52 af 22. 2. 1997, s. 1.

(2) Oprettet ved Kommissionens meddelelse af 26. september 1991, SEK(91) 1793.

(3) SEK(90) 337.

(4) SEK(96) 253/4.